**מסלול עזקה – קסטל**

שתי התחנות הראשונות ממתווה שכה עתרי – נופאדם בשפלה ודוד וגוליית רלוונטיים בתל עזקה.

**קסטל**

הרקע לעלילות הגבורה הפזורות על ציר שער הגיא הוא כמובן חשיבותה ומעמדה של ירושלים בעיני היושבים בציון.

סיפורה של חטיבת הראל והלוחמים אשר חירפו נפשם ערב ערב למען שחרור הדרך לירושלים.

הלוחמים והאזרחים הרגישו שזוהי המלחמה על הקיום שלנו בארץ מתוך ההסתכלות על

ההיסטוריה שלנו בארץ ומתוך ההבנה שזהו מקומנו וכי הגלות אינה הפיתרון אלא הבעיה.

מה הופך נער בן 16 ללוחם המוסר נפשו למען חיי העם בארץ? מה הופך עולה שאינו מבין בנשק

ובכלל אינו מכיר את השפה ללוחם בהרי ירושלים?

האם אני מרגיש את הרוח הזו גם היום?

האם היום יש עוד שדות שלמענם ניתן וכדאי למסור את נפשנו?

ניתן לקרוא מהספר ״אחרי״ של אורי בן ארי שני קטעים.

האחד – המכות שחטף אביו לאחר שלא הצביע בעד המפלגה הנאצית

השני – זיכרון באירוע הנ״ל בזמן הלחימה על ירושלים.

החיבור בין הקטעים הנ״ל יכול לספר ולו בתמציתיות את סיפור עמנו.

**המאבק על ירושלים**

כמו יהודה המקבי כך גם לוחמי חטיבת הראל נלחמו על שחרורה של ירושלים, הם נאבקו על כל מה שמסמלת ירושלים. ירושלים מבטאת נצחיות, זוהי המלחמה על הנצח שלנו כעם, הנצח הזה מתבטא בתרבות ובחיי הרוח שלנו.

דיון על המניעים למלחמות ולמסירות נפש של הלוחמים בכל הדורות – מה החוט המקשר בין לוחמי יהודה המכבי ללוחמי חטיבת הראל?

האם מאבקים אלו קשורים לחיים שלי בארץ? אם כן – איך?

למה מרכזים כל כך הרבה כוחות במלחמה על ירושלים? למה כשמחליטים לעבור ממגננה למתקפה מתחילים עם מבצע נחשון – פריצת הדרך לירושלים? מה חשוב בה כל כך?

**מתווה מגילת האש – בני ברית – גבעת חתול**

**אנדרטת מגילת האש**

אנדרטת הברונזה הגדולה המתנשאת לגובה של 8.5 מטר ומשקלה כ 12 – טון, היא מעשה ידיו של הפסל נתן רפפורט. צורתה כשני גלילי ספר תורה, המספרים באמצעות תבליטים את קורות עם ישראל. גליל אחד מתאר את חורבן העם בימי המרד ברומאים ובשואת יהודי אירופה. הגליל השני מתאר את התקומה – העלייה, מלחמת העצמאות, הקמת מדינת ישראל ואיחוד ירושלים במלחמת ששת הימים.

הפסל עשוי מברונזה, שכן לדברי האמן ״הברונזה נשארת אחרי המתים״. זוהי היציקה הגדולה ביותר מברונזה בארץ, והיא הובאה לארץ בחלקים מאיטליה. במבט אווירי על האנדרטה, נוצרת הספירה 8, או הסימן המציין אין סוף. ביהדות, המספר שמונה, בניגוד למספר שבע המסמל את הסדר וההגיונות (שבת, שמיטה וכיוצ״ב) – מבטא את מה שמעל לטבע.

המגילה מובילה את המתבוננים בה משואה לתקומה; כשעומדים מול האנדרטה – מתחיל סיפור העלילה בגליל הימני. בחלק התחתון נבחין באנשים ההולכים למחנה הריכוז ובתי הגטו. בין האנשים דמותו של המחנך יאנוש קורצ׳אק ההולך עם תלמידיו למחנה ההשמדה ולפניו מספר נשים. מעליהם, בכיוון שונה (כלפי מעלה), מתוארים מורדי הגטאות, אלה נלחמים מול האויב הנאצי, חיילים גרמנים לא נראים. הם מופיעים כאן בסמלים – כובע פלדה, טנקים – אין אדם בדמותו של נאצי.

מעל – לוחמים ואמצעי לחימה פשוטים: בקבוקי תבערה, סכו ואבן גדולה מוטלת על שריון. בהמשך – להבות ומנורה, מחנות ודגל. מכאן היציאה לארץ בספינות המעפילים והניסיון להיאחז בה. באותו גליל בתמונה אופטימית – דומיות שונות מקרינות בטחון. הליכה לארץ ישראל ולא למחנות ההשמדה. סוף סיפור אחד. בגליל השני מוצגת ישראל והקמתה החל במלחמת העצמאות ועד שחרור ירושלים במלחמת ששת הימים. שוב תמונת קרב אך אוירה שונה.

חייל נפרד מאשה ויוצא לקרב, עולה חדש מקבל נשק ונפטר מתרמיל נדודיו. תמונות מלחמה, וכמו בצילום הידוע: צנחן בוכה ליד הכותל. הגליל השני מסתיים בסיפור בתנועה כלפי מעלה: מנורה נישאת בתהלוכת ניצחון, כמין ״תשובה״ לסצנה שעל שער טיטוס: נטילת המנורה על ידי החיילים רומיים. מעל אבני הכותל מרחפת דמות דוד המלך ואליהו הנביא. ניתן למצוא שלל סמלי יישוב הארץ: מגדל מים, עצי תפוז, עץ זית, ילד ובידו אשכול ענבים.

**הצעה לפעילות**

שלב 1 – הקדמה כללית על האנדרטה

שלב 2 – לתת לקבוצה להתבונן בציורים שעל האנדרטה וכל אחד שיבחר ציור שלכד את עינו. וינסה להבין מה יש בציור ועל איזה אירוע היסטורי הוא מדבר

שלב 3 – איסוף במעגל של הציורים והאירועים.

**לדיון**

עם איזה ציור/ים אני מזדהה. למה?

האם כל הציורים יוצרים סיפור?

של מי הסיפור הזה? הסיפור הזה שייך גם אלי וגם אל מייקל באנגליה, או סשה ברוסיה, האם יש

לזה משמעות עבורי? האם הסיפור הזה מייצר מכנה משותף בין כולם? האם הוא מורגש?

האם יש מוטיבים מחברים בין הציורים?

מה הקשר שלנו לסיפור הזה? האם אנו חלק ממנו? האם כל חלקי העם חלק מהסיפור הזה? האם

זה מספיק כדי להפוך עם לעם? האם יש דברים נוספים שהופכים אותנו לעם למעט סיפורים

משותפים וזיכרון עבר משותף?

**בית בד ובור מים**

שרידי מתקנים קדומים ובורות חצובים בסלע – שני עמוד אבן ריבועיים, שגובהם קומת אדם בערך, שחריץ עמוק ונקב מעטרים את אחת מפאותיהם. עמודים אלה היו חלק מבית בד קדום. הם שימשו לעיגון הקורה שלחצה את הזיתים לאחר ריסוקם כדי לסחוט מהם שמן. טיפוס זה של בית בד היה נפוץ בהרי יהודה בתקופת המשנה והתלמוד. בלב קרחת היער נמצא בור בעל חתך מלבני ובו מים.

**הצעה לפעילות**

לנסות להבין על פי מה שרואים בשטח למה שימש המתקן, איך הוא פעל.

להסביר את עקרון פעילות בית הבד

להסביר על בור המים, על חוסר המים ועל התלות בגשם

**לדיון**

מה המיוחד בעץ הזית?

מה הוא מסמל?

מה יוצרת התלות בגשם?

איך התלות בגשם משפיעה על הארץ ועל תרבותה?

**גת עתיקה ותצפית – נחלת יהודה**

הגת – איך היא פועלת, למה שימשה. גידול הגפן הקשר לאזור בו אנו נמצאים – ׳הרי יהודה׳

נחלת שבט יהודה מצטיינת בגפנים כפי שמופיע בברכת יעקב לבנו יהודה.

**נקודות לדיון**

מהם שימושיה של הגפן? איך היא מתבטאת בתרבות היהודית?

מדוע נחלת יהודה מבורכת בגפנים?

**יער הקדושים**

**מערת בני ברית**

צידו הדרומי של נחל שורק, בין 6 מליון עצי יער הקדושים הצומחים על שני מדרונותיו, מצויה מערת הקדושים (מערת בני ברית). זוהי מערה טבעית שנחצבה והורחבה כדי לשמש מקום התייחדות עם זכר קרבנות השואה.

**אנדרטת אנה פרנק**

האנדרטה היא פסל מונומנטאלי המורכב מכמה אלמנטים פיסוליים שכולם בעלי משמעות, כגון מסלול מעגלי שלאורכו שזורים משפטים שנלקחו מתוך יומנה של אנה ואלמנט בצורת קובייה הממחישה את החדר בו הסתתרה עם משפחתה מפני מהנאצים.

לקובייה שלוש דפנות שקופות ובדופן הרביעית עץ עם עלים מחומשים המייצג את עץ הערמונים אל אנה פרנק. בפינה הרחוקה מהעץ יש שרפרף שהיושב עליו מרגיש שכאילו שהקובייה מתנדנדת באוויר ומדמה ילד שיושב על כסא גבוה ורואה את עץ הערמונים כחלק מהנוף הנשקף מבעד לחלון. את הפסל נבחר לעצב הפסל היהודי ההולנדי, פיט כהן, ניצול שואה שבדומה לאנה פרנק הסתתר כילד בזמן המלחמה בבית בדרום הולנד שלמרבה המזל לא התגלה ולימים שירת בצה״ל.

**לדיון**

איך מנציחים את השואה?

איך בחרו להנציח כאן את השואה? (יער, מערה אנדרטה)

מדוע חשוב כ"כ לזכור את השואה?

מה מסמלים העצים הניטעים כאן בהרי יהודה ביחס לשואה?

**גבעת חתול – משלט 22**

בגובה 369מטר מעל פני הים, הגבעה השולטת על פתחו של שער הגיא אשר לרגליה. לא לחינם נשאה פסגתה את השם הערבי חִ׳רְבֶּת חַ׳תוּלֶה (״אורבת״), אף כי היום שמה העברי הוא ״גבעת חתול״. נראה, כי מקור השם הוא עוד מימי בית אוֹמָאיָה: הח׳ליף עַבְּדֻ אל-מַלִכּ ביקש להאדיר את כבודה וחשיבותה של ירושלים. לשם-כך גם פתח את ואדי עַלִי (נחל נחשון), במעלה שער הגיא, כנתיב תנועה חלופי נוסף לירושלים, לבד מן הכבישים הרומיים צפונה מכאן הדעת נותנת, כי בעת ההיא שימשה גבעת חתול עמדת תצפית ושמירה על שער הגיא, ומכאן כינויה הערבי ״ח׳תולה״ – האורבת

בימי מלחמת העצמאות היה בראשה משלט 22, שזכה מטבע הדברים בכינוי ״משלט חתולה״ (במלעיל)׳, והוא שלט באש על הכפר דייר-איוב ובתצפית על כל הקרן הדרומית של סהרון עמק איילון, עד לטרון. הם היו האחרונים בשרשרת משלטי שער הגיא מהמצפור תצפית מרהיבה ולא שגרתית על פיתחת שער הגיא ועל משלטיו. השילוט במצפור מביא את סיפור הקרבות שהתנהלו באזור. במקום אתר הנצחה לגדוד החמישי (גדוד שער הגיא) של חטיבת ״פלמ״ח-הראל״ וכן אתר הנצחה לחללים מעולי ארה״ב וקנדה.

סיפור הקרב על הדרך לירושלים ושאלות לדיון – ראה בתחנה על הקסטל.